《结客少年场》
元代·刘崧

结客少年场，少年本同调。肝胆各自悬，持之以相照。

我有百鍊剑，五花骢，不敢自爱惜，拔剑赠马期相从。

憧憧车马都门道，花发鸟啼风日好。颜朱鬓绿艳青春，第一成名须在早。

铜盘登坛歃血时，白日青天闻苦词。男儿赌命报知己，莫遣衰老徒伤悲。

手持一尊酒，自唱马上歌。目光棱棱发上指，年少无成将奈何。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。